Diari Oficial de la Generalitat Valenciana


Sumari del DOGV 3860, del 19-10-2000 (2000/8312)

RESOLUCIÓ de 13 d'abril de 2000, de la secretària general de la Conselleria de Justícia i Administracions Públiques, per la qual resol inscriure els Estatuts del Col·legi Oficial d'Odontòlegs i Estomatòlegs de Castelló.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3860

Data del DOGV
:   19-10-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/8312


Data del document
:   13-04-2000

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * Castelló de la Plana
    * odontologia
    * legislació
    * reglament intern
    * col·legi professional

RESOLUCIÓ de 13 d'abril de 2000, de la secretària general de la Conselleria de Justícia i Administracions Públiques, per la qual resol inscriure els Estatuts del Col·legi Oficial d'Odontòlegs i Estomatòlegs de Castelló. [2000/F8312]
  
Vist l'expedient d'adaptació estatutària instruït a instància del senyor José Víctor Llorente Illera, com a president del Col·legi Oficial d'Odontòlegs i Estomatòlegs de Castelló, inscrit amb el número 84 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer. Que el president de l'esmentat Col·legi va presentar, el 24 de desembre de 1999, els Estatuts aprovats per l'Assemblea General extraordinària, celebrada el dia 11 de desembre de 1999, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que es va sol·licitar informe sobre els Estatuts presentats a la Conselleria de Sanitat, pel que fa als continguts propis de la professió, la qual el va evacuar el 29 de març de 2000 i va fer-ne algunes observacions.
  
Tercer. Que, en exercici del control de legalitat establit per l'article 11 de l'esmentada llei autonòmica, es va revisar el text estatutari, i es va indicar la conveniència de rectificar determinats punts d'aquests, continguts en les observacions efectuades per la Conselleria de Sanitat, i es va requerir l'aportació de la documentació necessària per a la inscripció en el registre; requeriment que ha sigut complimentat el passat dia 12 d'abril.
  
Quart. El text annex dels preceptes, objecte d'adaptació estatutària, queda incorporat íntegrament a la present resolució, i es dóna ací per reproduït.
  
Fonaments de dret
  
1. Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
2. Que han sigut aprovats amb els requisits i formalitats previstos en l'article esmentat i amb els dels Estatuts del Col·legi.
  
3. L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent perquè així ho disposa l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resolc:
  
Inscriure l'adaptació dels Estatuts del Col·legi Oficial d'Odontòlegs i Estomatòlegs de Castelló.
  
Contra aquesta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb allò establit en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 13 d'abril de 2000.- La secretària general: Carmen Galipienso Calatayud.
  
Estatuts
  
TÍTOL I
  
Disposicions generals i relacions amb
  
les altres administracions públiques
  
CAPÍTOL I
  
Disposicions generals
  
Article 1. Naturalesa jurídica
  
L'Il·lustre Col·legi Oficial d'Odontòlegs i Estomatòlegs de Castelló, des d'aquest moment Col·legi, és una corporació de dret públic amb personalitat jurídica pròpia i plena capacitat per al compliment dels seus fins, públics i privats.
  
El Col·legi estarà integrat pels professionals odontòlegs i estomatòlegs de la província de Castelló.
  
Article 2. Jurisdicció territorial
  
L'àmbit del Col·legi s'estendrà a tot el territori de la província de Castelló.
  
La seua jurisdicció territorial és provincial i la seu se situa a la ciutat de Castelló de la Plana.
  
Article 3. Règim jurídic
  
El funcionament i règim jurídic del Col·legi en l'àmbit de la seua competència serà regit per la Llei de Col·legis Professionals, tant estatal com autonòmica, pel Reial Decret 2828/1998, de 23 de desembre, pel qual s'aproven els Estatuts Generals d'Odontòlegs i Estomatòlegs i el seu Consell i pels presents Estatuts.
  
També seran aplicables quantes lleis i reglaments afecten aquest Col·legi en la seua condició de corporació del dret públic.
  
Article 4. Col·legiació
  
És requisit indispensable per a l'exercici de la professió d'odontòleg i estomatòleg trobar-se incorporat al Col·legi.
  
El Col·legi, dins de l'àmbit de la seua competència, serà l'única organització que incloga obligatòriament tots els odontòlegs i estomatòlegs.
  
Article 5. Principis
  
En l'actuació de tots els òrgans del Col·legi regiran els principis d'independència, representativitat, activitat democràtica i seguretat jurídica.
  
CAPÍTOL II
  
Relacions amb les administracions públiques
  
Article 6. El Col·legi, a través dels seus òrgans, es relacionarà amb l'administració autonòmica a través de la conselleria que resulte competent, d'acord amb la Llei de 4 de desembre de 1997, que regula els col·legis professionals de la Comunitat Valenciana.
  
Article 7. Relació amb organismes col·legials
  
El Col·legi estarà representat en el Consell General de Col·legis d'Odontòlegs i Estomatòlegs de la Comunitat Valencianament i igualment estarà integrat en el Consell General de Col·legis d'Odontòlegs i Estomatòlegs d'Espanya, en què participarà plenament, d'acord amb els seus Estatuts.
  
TÍTOL II
  
Denominació, tractament, domicili,
  
territorialitat i escut
  
CAPÍTOL ÚNIC
  
Article 8. Denominació
  
El Col·legi es denominarà Il·lustre Col·legi Oficial d'Odontòlegs i Estomatòlegs de Castelló.
  
Article 9. Tractament
  
El Col·legi tindrà el tractament d'Il·lustre i el seu president el d'Il·lustríssim, i queda, conforme a la seua tradició, sota l'empara i advocació patronal de santa Apolònia.
  
Article 10. Domicili
  
El Col·legi estableix la seu a la ciutat de Castelló de la Plana, carrer de Sant Roc, número 103-B-1r-dreta (CP12004), i podrà ser modificada per acord de la Junta de Govern aprovat en Assemblea General.
  
Article 11. Escut
  
L'escut segueix les directrius del Consell General, és a dir predominant una creu de Malta de color verd oliva, en les aspes laterals i superiors de la qual porta el següent lema: Labora'Pro'Salutem. A l'aspa inferior la paraula és Oris, que indica que la ubicació de la nostra tasca professional està en la boca de les persones.
  
Al centre, sobre un fons groc clar es representa un espillet bucal, arma bàsica de la nostra professió, sobre el qual ascendeix un àspid, element clàssic en tots els emblemes mèdics.
  
Rodejant les aspes de la creu de Malta apareixen, formant una corona, les fulles de coca, que representen la matèria vegetal d'on procedeix l'anestèsia.
  
Davall de l'aspa inferior hi ha un xicotet rètol amb l'acrònim COECS.
  
I rodejant el conjunt citat apareixen dos cercles concèntrics amb fons blaus, dins dels quals figura la següent inscripció: Col·legi Oficial d'Odontòlegs i Estomatòlegs de Castelló.
  
TÍTOL III
  
Fins, competències i règim jurídic
  
CAPÍTOL I
  
Fins i competències
  
Article 12. Fins de l'Organització Col·legial de l'Odontologia i l'Estomatologia
  
Són fins essencials de l'Organització Col·legial de l'Odontologia i Estomatologia:
  
a) La regulació i l'ordenació, en l'àmbit territorial de la seua competència, de l'exercici de la corresponent activitat professional.
  
b) La representació exclusiva d'aquesta.
  
c) El dictat, salvaguarda i observança dels seus principis ètics, deontològics i jurídics.
  
d) La promoció permanent dels nivells científic, deontològic, social, cultural, econòmic i laboral dels seus col·legiats.
  
e) La defensa dels interessos professionals d'aquests.
  
f) La contribució a la consecució del dret a la protecció de la salut bucal i estomatognàtica de les persones, i a la regulació justa i equitativa de la seua corresponent assistència sanitària.
  
Article 13
  
Per a la consecució dels seus fins, correspon al Col·legi, en el seu àmbit territorial respectiu, l'exercici de les funcions que els atribueix la legislació sobre Col·legis Professionals i les disposicions emanades de les respectives comunitats autònomes i, en especial, les següents:
  
a) Representar la professió davant d'organismes públics, institucions, entitats privades, altres organitzacions professionals i, en general, la societat.
  
Correspon especialment a l'Organització Col·legial de l'Odontologia i l'Estomatologia, l'elaboració, discussió i aprovació amb les entitats d'assegurança lliure de malaltia d'un conveni marc per a la prestació d'assistència col·lectiva, sense perjuí d'allò que s'ha disposat en la legislació sobre Col·legis Professionals.
  
b) Exercitar la defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals, i exercir el dret de petició, conforme a la Llei.
  
c) Elaborar, vigilar el compliment i fer complir els codis ètic i deontològic en la pràctica professional de l'odontologia i l'estomatologia.
  
d) Mantenir i perfeccionar, de manera continuada, el nivell científic, cultural i deontològic dels col·legiats, mitjançant l'organització i promoció de les activitats cientificoculturals que servisquen a tal finalitat.
  
e) Exercir les funcions que li siguen delegades per les diferents administracions públiques i col·laborar amb aquestes en l'organització d'estudis, emissió d'informes, elaboració d'estadístiques, participació en consells o organismes consultius i altres activitats relacionades amb els seus fins.
  
f) Perseguir i denunciar l'intrusisme i la il·legalitat dins de la professió, així com informar públicament de totes les actuacions que puguen ser enganyoses per a la població o s'aprofiten de la bona fe dels usuaris.
  
g) Elaborar la informació necessària per a facilitar l'accés a la vida professional dels nous titulats.
  
h) Vetlar pel dret de la societat que la salut bucal i estomatognàtica siga atesa per professionals legalment facultats i proporcionada en condicions dignes i competents.
  
i) Facilitar als tribunals del seu àmbit territorial, i conforme a les lleis, la relació de col·legiats que pogueren ser requerits per a intervenir com a perits en els assumptes judicials, o designar-los per si mateixos, segons procedisca.
  
j) Ordenar l'activitat professional dels col·legiats, en l'àmbit de les seues competències, per vetlar per l'ètica i dignitat professional, i pel respecte degut als drets dels particulars, i exercir la facultat disciplinària en l'ordre professional i col·legial.
  
k) Vigilar la publicitat professional, amb subjecció a les lleis, vetlant per la protecció de la salut i el respecte dels principis ètics i deontològics de la professió.
  
l) Dirimir, en compliment d'allò que s'ha disposat en els Estatuts col·legials o mitjançant laude vinculant, si a aquest se sotmeteren, les divergències entre col·legiats per raó de l'exercici de la professió.
  
m) Formalitzar contractes o convenis marc amb societats asseguradores o igualatoris amb ple respecte d'allò que s'ha disposat en la Llei de Defensa de la Competència.
  
n) Mantenir una relació constant i activa amb la Universitat, per rebre i proporcionar orientacions actuals i útils, i per al coneixement de les característiques desitjables per als nous professionals.
  
o) Proposar a les autoritats competents les mesures necessàries per a obtenir el major perfeccionament del sistema assistencial, tant de privat com públic, promovent i fomentant tota iniciativa que tinga per objecte la seua millor eficàcia.
  
p) Establir el règim econòmic del Col·legi i tots els òrgans que cree.
  
q) Editar les publicacions necessàries per a la informació general i científica de tots els col·legiats, així com circulars i cursos que siguen necessaris.
  
r) Participar en els òrgans consultius de l'administració en la matèria de competència de cada una de les professions, quan aquella ho requerisca o resulte de les disposicions aplicables.
  
s) Establir barems d'honoraris, que tindran caràcter merament orientatiu.
  
t) Aprovar els seus estatuts i reglaments de règim interior.
  
u) Evacuar l'informe preceptiu sobre tots els projectes de normes del Govern Valencià que afecten la seua professió.
  
CAPÍTOL II
  
Règim jurídic
  
Article 14. Competències orgàniques
  
La competència és irrenunciable i serà exercida pels òrgans col·legials que la tinguen atribuïda com a pròpia, excepte en els casos de delegació, substitució o avocació, previstos legalment o en aquests Estatuts.
  
Article 15. Eficàcia i nul·litat
  
1. El règim jurídic dels actes de l'organització col·legial que estiguen subjectes al dret administratiu es regirà per allò que s'ha disposat en la legislació sobre col·legis professionals i sobre el règim jurídic de les administracions públiques, o la que les substituïsca o modifique.
  
2. La notificació d'acords que haja de ser personal es realitzarà al domicili professional que es tinga comunicat al Col·legi. Si hi manca, es procedirà a la notificació dels acords pels mètodes subsidiaris previstos en la legislació vigent.
  
Article 16. Recursos
  
1. Els actes dels diferent òrgans col·legials són directament impugnables davant de la jurisdicció competent, previ l'esgotament dels recursos corporatius procedents, si fa el cas.
  
2. Contra les resolucions dels òrgans de representació i govern col·legials i els actes de tràmit que determinen la impossibilitat de continuar un procediment o produïsquen indefensió, els qui tinguen un interés legítim, personal i directe, podran interposar recurs de reposició contra els que esgoten la via administrativa i d'alçada contra els que no l'esgoten, en els terminis i en la forma previstos per la legislació vigent.
  
3. Transcorreguts tres mesos des de la interposició del recurs, s'entendrà denegat, amb la qual cosa quedarà expedita la via procedent.
  
4. Una vegada esgotats els recursos corporatius, els actes subjectes al dret administratiu seran directament recurribles davant de la jurisdicció contenciosa administrativa.
  
5. La interposició del recurs no suspendrà l'execució de l'acte impugnat. No obstant això, l'òrgan a què competisca la resolució del recurs podrà suspendre l'execució de l'acte recorregut en els casos i en la forma previstos en l'article 111 de la Llei 30/1992, de Règim Jurídic de les Administracions Públiques i del Procediment Administratiu Comú.
  
TÍTOL IV
  
Incorporacions, classes de col·legiats, incapacitats
  
 i baixes en el Col·legi Professional
  
CAPÍTOL I
  
Incorporacions i classes de col·legiats
  
Article 17. Incorporacions
  
1. Els qui pretenguen realitzar activitats pròpies de l'odontologia i l'estomatologia en qualsevol de les seues modalitats estan obligats a sol·licitar, prèviament a l'inici de l'activitat professional per compte propi o alié, al servei d'entitats públiques o privades, la inscripció al col·legi professional corresponent a la localitat on radique la seua activitat principal.
  
2. Per a la incorporació a un Col·legi Oficial d'Odontòlegs i Estomatòlegs es requerirà acreditar, com a mínim, les següents condicions generals d'aptitud:
  
a) Ser major d'edat.
  
b) Estar en possessió, d'almenys, un dels títols legalment exigibles per a l'exercici d'activitats pròpies de l'odontologia o l'estomatologia.
  
c) No estar incapacitat, excepte en la col·legiació sense exercici.
  
d) No trobar-se inhabilitat per a l'exercici professional.
  
e) Satisfer la quota d'ingrés que determine el Col·legi.
  
f) Acceptar per escrit els Estatuts, Codi Deontològic, normatives i disposicions col·legials.
  
g) Subscriure els impresos que tinga establit el Col·legi per acord de la Junta de Govern.
  
3. Per exercir en localitats pertanyents a diferents col·legis oficials, es requereix la prèvia notificació, a través del col·legi on estiguera inscrit, a tots aquells altres en l'àmbit territorial dels quals s'exercisca l'activitat professional, i se'ls hauran de satisfer les compensacions econòmiques que hi estiguen determinades.
  
Article 18. Classes de col·legiats
  
1. Als fins d'aquests Estatuts, els col·legiats es classifiquen en:
  
a) Numeraris en exercici.
  
b) Numeraris sense exercici.
  
c) De mèrit.
  
d) D'honor.
  
2. Seran col·legiats numeraris en exercici aquells que estant incorporats al Col·legi i facultats per tant per a l'exercici professional, no pertanguen a la resta de categories.
  
3. Seran col·legiats numeraris sense exercici aquells odontòlegs i estomatòlegs que optaren per pertànyer al Col·legi sense realitzar cap activitat professional.
  
4. Seran col·legiats de mèrit aquells que complisquen 30 anys de pertinença en l'Organització Col·legial d'Odontòlegs i Estomatòlegs, amb la categoria de numeraris i hagen arribat a l'edat de 65 anys.
  
5. Seran col·legiats d'honor aquelles persones, professionals o no de l'Odontologia i Estomatologia, als qui el Col·legi confereix tal distinció en atenció als mèrits contrets en l'àmbit dels interessos de la professió.
  
6. Per obtenir els graus de col·legiat de mèrit i de col·legiat d'honor, els interessats hauran de fer una sol·licitud formal a la Junta de Govern del Col·legi, que en atenció als seus mèrits decidirà. Ambdós graus de col·legiat estaran exempts del pagament de quotes col·legiales i la Junta de Govern decidirà la compatibilitat o no amb l'exercici professional, el seu dret a vot en les eleccions del Col·legi i la possible candidatura a aquestes.
  
CAPÍTOL II
  
Incapacitats i baixes
  
Article 19. Causes d'incapacitat i inhabilitació
  
1. Es consideren causes d'incapacitat per a l'exercici de l'Odontologia o de l'Estomatologia les següents:
  
a) Els impediments físics o psíquics que, per la seua naturalesa o intensitat, no permeten el compliment de la funció professional característica.
  
b) La inhabilitació o suspensió expressa per a l'exercici de l'Odontologia o Estomatologia en virtut de resolució judicial o corporativa ferma.
  
2. Les incapacitats desapareixeran quan cessen les causes que les hagueren motivat o s'haja extingit la responsabilitat disciplinària conforme als presents Estatuts.
  
Article 20. Pèrdua de la condició de col·legiat
  
1. Es perdrà la condició de col·legiat per alguna de les següents causes:
  
a) Baixa voluntària, per cessament en l'activitat professional en l'àmbit territorial del col·legi respectiu.
  
b) Inhabilitació legal per a l'exercici de la professió.
  
c) Sanció disciplinària ferma d'expulsió del Col·legi.
  
d) Impagament de les quotes col·legiales durant més de sis mesos, previ requeriment de pagament a l'efecte i audiència del col·legiat.
  
2. En cas de sobrevenir incapacitats físiques i/o psíquiques provades que impedisquen l'exercici professional, l'interessat podrà optar entre donar-se de baixa al Col·legi o continuar col·legiat com no exercent.
  
Article 21. Tancament de clínica
  
La pèrdua de la condició de col·legiat, una vegada evacuats els tràmits administratius previstos per la llei, comportarà no poder treballar en cap clínica o el cessament de tota activitat professional en aquesta, en els supòsits d'exercici en clínica pròpia i individual. El Col·legi adoptarà les mesures convenients per a l'atenció dels pacients i els drets dels heretats, si fa el cas.
  
Article 22. Informació al Consell General i als consells autonòmics de les altes i baixes col·legials, i de les seues causes.
  
1. Les juntes de Govern notificaran al Consell General i, si fa el cas, als consells autonòmics, en el termini màxim de cinc dies hàbils, de totes les incorporacions, altes, baixes, incapacitats, inhabilitacions i sancions dels seus col·legiats, a fi d'incorporar-les a la seua base de dades centrals.
  
2. El Consell General i, si escau, els consells autonòmics, traslladaran la seua informació sobre incorporacions, altes, baixes, incapacitats, inhabilitacions i sancions dels col·legis oficials, per posar-la a disposició de la totalitat de l'Organització Col·legial de l'Odontologia i l'Estomatologia, en el termini màxim de cinc dies hàbils des de la recepció de la notificació corresponent.
  
TÍTOL V
  
Drets, deures dels col·legiats i prohibicions
  
CAPÍTOL I
  
Drets i deures dels col·legiats
  
Article 23. Drets dels col·legiats
  
Corresponen als col·legiats els següents drets:
  
a) Exercir la professió amb plena llibertat, dins del marc jurídic, deontològic i estatutari.
  
b) Participar en la gestió corporativa i, per tant, exercir el dret de petició, el vot i el d'accés als llocs i càrrecs directius, mitjançant els procediments i amb els requisits establits estatutàriament.
  
c) Demanar i obtenir del Col·legi l'assistència i protecció que puga necessitar per al bon exercici de la professió.
  
d) Ser defensats, a petició pròpia, per l'organització col·legial, quan siguen vexats o perseguits sense motiu, per l'exercici professional.
  
e) Ser representats i recolzats per l'organització col·legial i les seues assessories jurídiques quan necessiten presentar reclamacions fundades les autoritats, tribunals, entitats públiques privades i en totes les divergències que sorgisquen amb ocasió de l'exercici professional, i correrà a càrrec del col·legiat les despeses i costes jurídiques que el procediment ocasione, excepte decisió contrària dels òrgans de govern en el supòsit que aquestes reclamacions foren d'interés general.
  
f) Pertànyer a les institucions de previsió i ajuda social, assistencials, culturals i científiques de què estiga dotada l'organització col·legial.
  
g) Rebre educació continuada.
  
h) Percebre honoraris concordes al seu exercici professional.
  
i) Qualssevol altres drets que resulten d'aquests Estatuts o dels respectius estatuts col·legials.
  
Article 24. Deures dels col·legiats
  
1. És deure fonamental de tot col·legiat exercir la professió d'acord amb la més pura ètica i dins de l'esperit que es desprén dels presents Estatuts i del Codi Deontològic.
  
2. Són també deures dels col·legiats, entre altres, els següents:
  
a) Ajustar la seua actuació professional a les exigències legals i estatutàries de l'organització col·legial, i sotmetre's als acords adoptats pels seus distints òrgans.
  
b) Satisfer les quotes i càrregues, ordinàries i extraordinàries, en la quantia i mode que l'organització col·legial establisca.
  
c) Portar amb màxima lleialtat les relacions amb l'organització col·legial i amb els altres col·legiats.
  
d) Vetlar per la qualitat de les seues prestacions i per la bona imatge professional, i notificar a l'organització col·legial l'existència d'instal·lacions il·legals i d'activitats contràries a la bona pràctica i al Codi Deontològic, si en conegueren.
  
e) Ajustar qualsevol activitat publicitària relacionada amb l'exercici professional a allò que s'ha disposat en les lleis, a la protecció de la salut i al respecte als principis ètics i deontològics de la professió.
  
f) Complir qualsevol requeriment que els faça l'organització col·legial en matèria professional i comparéixer davant de la Junta Directiva sempre que fora requerit per a això.
  
g) Jurar o prometre, si fa el cas, el compliment dels deures dels càrrecs col·legials per als quals poguera haver sigut elegit.
  
h) Comunicar al col·legi oficial respectiu, a efectes de constància en els seus expedients personals, els càrrecs que s'ocupen en relació amb la professió, les activitats específiques de caràcter professional que exercisquen, els canvis de residència o domicili professional i les adreces dels gabinets o clíniques en què treballen.
  
i) Qualsevol altre que es desprenga de les prescripcions d'aquests Estatuts, els del Consell Autonòmic o Consell General i de les prescripcions ètiques, deontològiques i jurídiques que es troben en vigor, i els serà d'aplicació el règim sancionador que es preveu en aquests Estatuts.
  
CAPÍTOL II
  
Prohibicions als col·legiats
  
Article 25. Prohibicions
  
En general es prohibeix expressament als col·legiats realitzar pràctiques professionals contràries a allò que s'ha disposat en la legislació vigent o a les normes ètiques, deontològiques i jurídiques de l'Odontologia i l'Estomatologia, estipulades en el seu codi i normatives de desplegament. Específicament tot col·legiat s'abstindrà de :
  
a) Oferir l'eficàcia garantida de procediments curatius o de mitjans personals que no hagueren rebut la confirmació d'entitats científiques o professionals de reconegut prestigi.
  
b) Emprar mitjans no controlats científicament per al tractament dels malalts.
  
c) Dissimular o fingir l'aplicació d'elements diagnòstics i terapèutics.
  
d) Efectuar manifestacions o divulgar notícies en qualsevol forma que donen a entendre coneixements, tècniques, resultats o qualitats especials, de què càpiga deduir comparacions amb l'activitat professional d'altres col·legiats.
  
e) Realitzar pràctiques dicotòmiques.
  
f) Emprar reclutadors de pacients.
  
g) Desviar pacients des de consultes públiques de qualsevol índole cap a consultes particulars, pròpies o alienes, amb fins lucratius.
  
h) Tolerar o encobrir en qualsevol forma a qui, sense títol suficient, o no homologat, o sense estar col·legiat exercisca l'Odontologia o l'Estomatologia.
  
i) Exercir l'Odontologia o l'Estomatologia en qualsevol consultori, gabinet, clínica o centre assistencial, siga o no de la seua propietat, en què tinga coneixement de pràctiques il·legals per part d'altres persones, encara quan s'efectuen fora de la seua presència i en hores distintes a les del seu exercici professional.
  
j) Permetre l'ús d'instal·lacions professionals pròpies a persones que, fins i tot tenint títol suficient per a exercir l'Odontologia o l'Estomatologia, no es troben incorporats a cap col·legi, excepte a companys forans per atendre familiars desplaçats amb ells, en situacions d'urgència.
  
k) Prestar el nom per a figurar com a director facultatiu, responsable sanitari o assessor d'Odontologia o Estomatologia en consultori, gabinet, clínica o centre assistencial que no dirigisca i atenga o assessore personalment i directament, o que no s'ajuste a les lleis vigents o els presents Estatuts, o en què es violenten les normes deontològiques.
  
l) Emprar fórmules, signes o llenguatges impropis de l'odontologia o estomatologia en les receptes, o prescriure en aquelles que porten nom comercials, de cases productores o indicacions que pogueren servir d'anunci o publicitat.
  
m) Acceptar remuneracions o beneficis de cases comercials relacionades amb l'odontologia o l'estomatologia en concepte de comissió, propaganda, provisió de clients o qualsevol altre motiu distint d'un assessorament científic encomanat i conforme amb les normes vigents.
  
n) Exercir l'odontologia o l'estomatologia quan s'evidencien alteracions orgàniques, psíquiques o hàbits tòxics, confirmables per reconeixement mèdic, que l'incapaciten per a dit exercici.
  
nn) Anunciar o difondre publicitàriament prestacions de serveis que vulneren la legislació vigent o els preceptes establits en aquests Estatuts i el Codi Deontològic.
  
o) Efectuar manifestacions públiques, o a través dels mitjans de comunicació de qualsevol naturalesa, que puga suposar un perill per a la salut bucal o estomatognàtica de la població, o un desprestigi per a l'organització col·legial, els seus òrgans de govern o per als col·legiats.
  
p) Efectuar competència deslleial.
  
TÍTOL VI
  
Règim disciplinari
  
CAPÍTOL I
  
Principis generals
  
Article 26. Normativa aplicable
  
1. El règim disciplinari dels odontòlegs i estomatòlegs es regirà per allò que s'ha disposat en les lleis, en el Decret 2828, de 23 de desembre, en aquests Estatuts i en la resta de normativa col·legial que els despleguen.
  
2. El Consell General podrà dictar les normes necessàries per aclarir i interpretar les conductes previstes en els presents Estatuts, així com per integrar-hi aquelles noves accions que vagen sorgint.
  
3. En especial el Consell General dictarà un Codi Deontològic d'aplicació per a tota la col·legiació.
  
Article 27. Responsabilitat disciplinària
  
1. Els col·legiats estan subjectes a responsabilitat disciplinària i hi incorreran en els supòsits i circumstàncies establits en aquests Estatuts. Dita responsabilitat està basada en els principis, tant d'eticodeontològics com legals, que vertebren l'exercici professional de l'odontòleg o estomatòleg.
  
2. El règim disciplinari establit en aquests Estatuts s'entén sense perjuí de les responsabilitats de qualsevol ordre en què incórreguen els col·legiats en l'exercici de la professió.
  
CAPÍTOL II
  
Infraccions i sancions
  
Article 28. Faltes disciplinàries
  
Les faltes disciplinàries es classificaran en lleus, greus i molt greus.
  
Article 29. Faltes lleus
  
Es consideraran faltes lleus:
  
a) L'incompliment de les normes establides sobre documentació col·legial, o que hagen de ser tramitades pel seu conducte.
  
b) La desatenció respecte al compliment dels deures col·legials, com ara no correspondre als requeriments o peticions de resposta o informes sol·licitats pel Col·legi.
  
c) L'incompliment de les normes estatutàries o dels acords adoptats pel Consell General, pel Consell Autonòmic, si fa el cas, o pel col·legi respectiu, excepte que constituïsquen falta de superior entitat.
  
d) Les simples irregularitats en l'observació de la normativa sanitària vigent, sense transcendència directa per a la salut pública.
  
e) La infracció de qualssevol altres deures o prohibicions previstos en els articles 24 i 25 d'aquests Estatuts o la resta de normativa aplicable, quan no meresca la qualificació de greu o molt greu.
  
Article 30. Faltes greus
  
Es consideraran faltes greus:
  
a) La indisciplina deliberadament rebel davant òrgans de govern col·legials i, en general, la falta greu del respecte degut a aquells.
  
b) La negligència reiterada en el compliment de les obligacions col·legials.
  
c) Els actes o omissions que atempten la moral, decòrum, dignitat, prestigi i honorabilitat de la professió, o siguen contraris al respecte degut als col·legiats.
  
d) Indicar una qualificació o títol que no es posseïsca.
  
e) La infracció culpable o negligent del secret professional.
  
f) No correspon a la sol·licitud de certificat o informació dels pacients en els termes eticodeontològics.
  
g) L'emissió d'informes o expedició de certificats amb falta a la veritat.
  
h) Efectuar promeses o garantir resultats terapèutics amb finalitats publicitàries o de captació de pacients.
  
i) Realitzar publicitat professional amb risc per a la salut o seguretat de les persones o manifest incompliment de les exigències ètiques i deontològiques de la professió.
  
j) La inobservança dels requisits, controls i precaucions exigibles en l'activitat, serveis i instal·lacions.
  
k) La reincidència en la comesa de faltes lleus. S'entendrà que hi ha reincidència quan es cometa més d'una falta lleu en el termini de dos anys.
  
l) L'exercici ocasional de la professió a la jurisdicció d'un altre Col·legi Oficial d'Odontòlegs i Estomatòlegs sense haver-lo notificat prèviament al mateix Col·legi per a la seua tramitació.
  
m) Per part del membre responsable de la Junta de Govern del Col·legi, no comunicar les notificacions d'exercici ocasional dels seus col·legiats, en l'àmbit d'altres col·legis, als Col·legis involucrats.
  
n) Per als membres de les juntes de Govern dels col·legis, incomplir els acords de l'Assemblea del Consell.
  
Article 31. Faltes molt greus
  
Es consideraran faltes molt greus:
  
a) Qualsevol conducta constitutiva de delicte en matèria professional.
  
b) L'atemptat contra la dignitat de les persones amb ocasió de l'exercici professional.
  
c) La desatenció maliciosa o intencionada dels pacients.
  
d) La infracció dolosa del secret professional.
  
e) L'encobriment o qualsevol tipus d'empara prestada a l'intrusisme professional.
  
f) L'obertura de consultes sense complir la normativa vigent en matèria de seguretat i higiene, amb risc per als pacients o el personal auxiliar.
  
g) La coacció, amenaça, represàlia o qualsevol altra forma de pressió greu exercida sobre els òrgans professionals en l'exercici de les seues competències.
  
h) Totes aquelles faltes que es realitzen de forma conscient i deliberada, sempre que es produïsca un dany greu.
  
i) La reincidència en la comesa d'infraccions qualificades com a greus. S'entendrà que hi ha reincidència quan es cometa més d'una falta greu en el termini de dos anys.
  
j) L'incompliment de les normes sobre ús d'estupefaents, així com la pràctica professional sota els efectes de substàncies alcohòliques o tòxiques.
  
k) La denegació d'auxili en situacions de necessitat o per raons discriminatòries.
  
l) L'exercici habitual de la professió a la jurisdicció d'un altre Col·legi Oficial d'Odontòlegs i Estomatòlegs sense haver-lo notificat prèviament al mateix Col·legi per a la seua tramitació.
  
m) Per part del membre responsable de la Junta de Govern, no comunicar les notificacions d'exercici habitual dels seus col·legiats, en l'àmbit d'altres col·legis, als col·legis involucrats.
  
Article 32. Sancions
  
1. Per raó de les faltes previstes en el present capítol, poden imposar les següents sancions:
  
a) Amonestació privada, verbal o per escrit.
  
b) Amonestació pública, mitjançant la publicació de la resolució sancionadora ferma en els òrgans d'expressió col·legials.
  
c) Multa per import de 10 a 100 quotes col·legiales mensuals.
  
d) Suspensió temporal de l'exercici professional, per un termini no inferior a un mes ni superior a dos anys.
  
e) Expulsió del Col·legi.
  
2. Les faltes lleus seran sancionades amb amonestació privada o pública.
  
3. Les faltes greus seran sancionades amb amonestació pública i multa de 10 a 50 quotes col·legiales, o amb suspensió de l'exercici professional per temps inferior a sis mesos i multa de 10 a 50 quotes col·legials.
  
4. Les faltes molt greus seran sancionades amb suspensió de l'exercici professional per temps superior a sis mesos i inferior a dos anys i multa de 50 a 100 quotes col·legiales mensuals.
  
5. La reiteració en la comesa de faltes molt greus podrà sancionar-se amb l'expulsió del Col·legi Oficial respectiu, per a la qual cosa, l'acord haurà d'adoptar-se per les dues tercera parts dels membres de l'òrgan competent.
  
6. Tant les sancions de suspensió temporal de l'exercici professional com la d'expulsió del Col·legi portaran annexa la inhabilitació per a incorporar-se a qualsevol altre col·legi mentre la sanció estiga vigent.
  
7. Cada una de les sancions disciplinàries previstes en els apartats anteriors comportarà l'obligació d'esmenar o corregir els defectes i irregularitats observats; rectificar les situacions o conductes improcedents; executar, en definitiva, l'acord que, simultàniament, siga adoptat per l'òrgan competent arran de fets deduïts i comprovats durant la tramitació de l'expedient, i abonar les despeses ocasionades amb motiu de la tramitació dels expedients disciplinaris o dels requeriments que s'hagueren hagut d'efectuar per conducte notarial per a les notificacions oportunes.
  
8. Per a la imposició de sancions, el Col·legi haurà de graduar la responsabilitat de l'inculpat en relació amb la naturalesa de la infracció comesa, transcendència d'aquesta i altres circumstàncies modificatives de la responsabilitat, i tindrà potestat per a imposar la sanció adequada, fins i tot quan fora més d'una la que s'establisca per a cada tipus de faltes. En tot cas, per a la qualificació i determinació de la correcció aplicable es tindran en compte les següents circumstàncies:
  
a) La gravetat dels danys i perjudicis causats al pacient, terceres persones, professionals o Col·legi.
  
b) El grau d'intencionalitat, imprudència o negligència.
  
c) La contumàcia demostrada o desacatament a l'òrgan competent durant la tramitació de l'expedient.
  
d) La duració del fet digne de sanció.
  
e) Les reincidències.
  
9. Les resolucions que imposen sancions per faltes greus o molt greus, una vegada ferma en via administrativa, podran ser donades a conéixer a les autoritats sanitàries, a tercers interessats i a la població en general, utilitzant els mitjans de comunicació que es consideren oportuns.
  
10. Les sancions de suspensió d'exercici professional i de les conductes que puguen afectar la salut bucodental pública seran comunicades a les autoritats sanitàries i governatives.
  
Article 33. Extinció de la responsabilitat disciplinària
  
La responsabilitat disciplinària s'extingirà:
  
a) Per mort de l'inculpat.
  
b) Per compliment de la sanció.
  
c) Per prescripció de les infraccions o de les sancions, de conformitat amb allò que s'ha disposat en la legislació sobre el procediment administratiu.
  
d) Per acord del Col·legi respectiu, ratificat pel Consell Autonòmic i, si hi manca, pel Consell General.
  
TÍTOL VII
  
Procediment disciplinari
  
CAPÍTOL ÚNIC
  
Article 34. Procediment
  
1. No podrà imposar-se cap sanció disciplinària sense previ expedient instruït a l'efecte, d'acord amb el procediment establit en el present capítol.
  
2. El Consell General aprovarà un reglament del procediment per a l'exercici de la potestat sancionadora, que serà aplicat per tots els col·legis pertanyents a aquest.
  
3. Mentre no s'aprove el Reglament previst en el paràgraf anterior, s'aplicaran els principis continguts en el Reial Decret 1398/1993, de 4 d'agost, pel qual s'aprova el Reglament del Procediment per a l'Exercici de la Potestat Sancionadora, o norma que el substituïsca o modifique.
  
Article 35. Competència
  
1. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de les juntes de Govern dels col·legis seran competència del Consell Autonòmic o, si hi manca, del Consell General.
  
2. En el cas d'infraccions comeses per professionals no pertanyents al Col·legi Oficial en la jurisdicció del qual s'hagueren comés, aquest haurà de tramitar un expedient informatiu en el termini de dos mesos, que serà remés al col·legi oficial en què estigueren col·legiats, el qual, si escau, instruirà i resoldrà l'expedient sancionador.
  
3. En tots els casos, abans d'imposar-se qualsevol sanció, serà oïda la Comissió Deontològica, l'informe de la qual no serà vinculant.
  
4. Els acords sancionadors seran immediatament executius, sense perjuí dels recursos que procedisquen.
  
5. Els col·legis donaran compte immediat al Consell Autonòmic i al Consell General de les resolucions recaigudes en els expedients disciplinaris incoats, mitjançant tramesa d'una còpia d'aquestes.
  
6. El Consell General, Autonòmic, i els col·legis oficials portaran un registre de sancions i estaran obligats a conservar l'expedient fins a l'extinció de la responsabilitat disciplinària. Les sancions disciplinàries fermes es faran constar en l'expedient personal del col·legiat.
  
Tals anotacions es cancel·laran d'ofici una vegada transcorregut el termini d'un any, comptador des del dia de compliment o prescripció de la sanció.
  
TÍTOL VIII
  
Òrgans de Govern
  
CAPÍTOL I
  
Estructura
  
Article 36. Dels òrgans del Col·legi
  
El Govern del Col·legi estarà presidit pels principis de democràcia, autonomia i participació col·legial.
  
El Col·legi serà regit pels següents òrgans:
  
- La Junta de Govern és l'òrgan encarregat de l'execució dels acords de l'Assemblea General i assumeix la direcció i administració del Col·legi amb subjecció a allò que s'ha establit en els presents Estatuts.
  
- L'Assemblea General de Col·legiats i la Junta de Govern. Es podran crear quantes seccions s'estimen convenients per a la bona marxa i govern del Col·legi.
  
CAPÍTOL II
  
Junta de Govern
  
Article 37. La Junta Govern estarà integrada per:
  
a) El president.
  
b) El vicepresident.
  
c) El secretari.
  
d) El vicesecretari.
  
e) El tresorer-comptador.
  
f) Vocals, el nombre dels quals podrà ser augmentat o disminuït per acord de l'Assemblea General.
  
Article 38. Reunions de la Junta Govern
  
1. La Junta de Govern es reunirà ordinàriament una vegada al mes com a mínim, i extraordinàriament, quan ho sol·licite almenys un terç dels seus membres o les circumstàncies ho aconsellen.
  
Les convocatòries per a les reunions de la Junta de Govern seran fetes per la Secretaria, previ mandat de la Presidència, que fixarà l'ordre del dia, amb tres dies d'antelació almenys. Es formularan per qualsevol mitjà de comunicació escrit i aniran acompanyades de l'ordre del dia corresponent. El president tindrà facultat per convocar, en qualsevol moment, amb una antelació de 24 hores amb caràcter d'urgència, la Junta de Govern, quan les circumstàncies així ho exigisquen.
  
Els acords es prendran per majoria simple dels assistents: en cas d'empat en la votació decidirà amb vot de qualitat el president.
  
Article 39. Facultats de la Junta de Govern
  
Són facultats de la Junta de Govern:
  
1) Representar el Col·legi davant dels poders públics i organismes oficials.
  
2) Realitzar quantes gestions siguen necessàries en benefici dels col·legiats.
  
3) Promoure tots aquells temes i qüestions que s'estimen necessaris en benefici de la classe odontoestomatològica.
  
4) Prestar la cooperació necessària a les administracions públiques en general, siguen central, autonòmica o locals.
  
5) Informar, com a perits, en quants temes siga requerida.
  
6) Prestar col·laboració a les autoritats administratives, acadèmiques, en general, en quantes qüestions interessen la professió.
  
7) Representar davant de la Hisenda Pública Estatal o autonòmica, el col·lectiu professional que inclou.
  
8) Exigir el compliment de les normes relatives a l'exercici professional, conforme allò que s'ha establit en les lleis, en aquests estatuts, o les que pogueren ser dictades per les autoritats competents.
  
9) Vetlar per la bona actuació dels col·legiats en l'exercici de la professió, i exigir el compliment de les normes relatives a la deontologia professional.
  
10) Imposar als col·legiats, si cal, les correccions disciplinàries que s'estableixen en els presents Estatuts, i retre compte, quan calga, a les autoritats competents, de les conductes que puguen ser constitutives de delicte, o constitueixen un risc per a la salut dentària.
  
11) Inspeccionar, d'acord amb allò que s'ha establit en aquests Estatuts, les clíniques dentals dels col·legiats, prèviament a la seua obertura, i informar favorablement o desfavorablement en les sol·licituds realitzades a les autoritats sanitàries.
  
12) Denunciar davant de les autoritats sanitàries, judicials, i governatives en general, aquells establiments on es practique l'odontoestomatologia, sense reunir les condicions establides en aquests Estatuts, o les disposicions vigents, aquells que es troben regentats per persones no professionals, o per titulats que no estiguen col·legiats; personar-se en els procediments en tràmit i instar el que, en dret, procedisca.
  
Perseguir l'intrusisme professional en qualsevol de les seues formes, utilitzant amb aquesta finalitat les accions legals pertinents, davant de les autoritats judicials, sanitàries i governatives en general.
  
13) Instruir els corresponents expedients disciplinaris, conforme al procediment que estiga vigent en el moment de la seua iniciació.
  
14) Dirimir i/o resoldre conflictes i/o discrepàncies entre col·legiats, entre aquests i els seus pacients, o entre aquests i les diferents administracions, empreses o companyies amb què tinguen subscrit contractes.
  
15) Declarar previ examen mèdic pertinent i les altres proves que s'estimen, la incapacitat d'un col·legiat per a l'exercici professional, quan es mostren evidents alteracions que així ho aconsellen.
  
16) Establir barems d'honoraris, que tindran caràcter merament orientatiu.
  
17) Estudiar la regulació de les relacions contractuals, de tota classe, entre els professionals i els seus clients, informant sobre la seua procedència i actuant de mediadors per a la resolució amistosa dels conflictes que pogueren plantejar-se .
  
18) Defensar els col·legiats, fins i tot judicialment, en aquelles situacions en què resultaren perjudicats, perseguits o vexats en el seu exercici professional, ja siga persones individuals, públiques o organismes públics.
  
19) Cursar tots els escrits dirigits a qualsevol organisme pels col·legiats, donar-los suport amb un informe puntual, quan escaiga.
  
20) Promoure el sentit associatiu en favor de tota obra de cooperació que puga contribuir al benestar individual o col·lectiu de la classe professional.
  
21) Resoldre tots els expedients que se sotmeten.
  
22) Recaptar l'import de les quotes i de les derrames establides per al sosteniment de les càrregues del Col·legi, del Consell Autonòmic i, del Consell General del Col·legi previstos en aquests Estatuts.
  
23) Procedir a la contractació dels empleats o col·laboradors necessaris, en règim laboral o d'arrendament de serveis, per a la bona marxa del Col·legi; acceptar les propostes de prestacions voluntàries de col·legiats amb compensació econòmica o sense.
  
24) Exercir totes les funcions en general, en matèria econòmica i sense cap exclusió, realitzar, respecte del patrimoni propi del Col·legi, tota classe d'actes de disposició i de gravamen, i en especial: A) Administrar béns. B) Pagar i cobrar quantitats. C) Fer efectius lliuraments, donar o acceptar béns en o per a pagament. D) Atorgar transaccions, compromisos o renúncies. E) Comprar, vendre, retraure i permutar, purament o condicionalment, amb preu confessat o ajornat o pagat al comptador tota classe de béns i drets a excepció dels relatius a béns immobles, per als quals es requerirà l'Acord de l'Assemblea general. F) Dissoldre comunitats de béns i condominis, declarar obres noves, millores i excessos de cabuda. G) Constituir, acceptar, dividir, alienar, gravar, redimir i extingir usdefruits, servituds, opcions i arrendaments inscriptibles i altres drets reals, exercitant totes les facultats derivades d'aquests.
  
25) Prendre part en concursos i subhastes, fer propostes i acceptar adjudicacions.
  
26) Acceptar a benefici d'inventari i repudiar herències i fer, aprovar o impugnar participacions d'herències i entregar i rebre llegats.
  
27) Contractar, modificar, rescindir i liquidar assegurances de tota classe.
  
28) Operar en caixes oficials, caixes d'estalvi i bancs, fins i tot el d'Espanya i les seues sucursals, fent tot quant la legislació i pràctiques bancàries permeten; seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.
  
29) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, fins i tot el Banc d'Espanya i les seues sucursals, i firmar els oportuns documents.
  
30) Modificar, transferir, cancel·lar, retirar i constituir depòsits d'efectiu, valors provisionals o definitius.
  
31) Convocar la Assemblea General.
  
32) Proposar a l'Assemblea General premis o mencions honorífics per a aquells professionals que es feren creditors d'això.
  
33) Mantenir els serveis d'assessorament jurídic i fiscal de la Junta de Govern que s'estimen necessaris.
  
34) Qualsevol altra que s'estime procedent i ajustada a les competències del Col·legi.
  
CAPÍTOL III
  
Comissió Permanente
  
Article 40. Facultats de la Comissió Permanent
  
Són facultats de la Comissió Permanent:
  
a) Desenrotllar totes les competències que corresponguen a la Junta Directiva i li siguen encomanades, i resoldre les incidències que sorgisquen.
  
b) Proposar tot el que corresponga al ple de la Junta de Govern i a l'Assemblea General.
  
c) Realitzar aquelles activitats que encomane el ple de la Junta Govern, o l'Assemblea General.
  
d) Promoure quantes actuacions, cursos o edicions de tota classe convinguen a la professió odontoestomatològica en la nostra demarcació.
  
e) Prestar l'assessorament als col·legiats que s'acorde en Assemblea General.
  
f) Redactar els pressupostos que, aprovats prèviament pel ple de la Junta Govern, se sotmetran a l'aprovació de l'Assemblea General.
  
g) Igualment, i en la mateixa forma, confeccionar la liquidació del pressupost de l'any anterior i els comptes de despeses i ingressos, així com la comptabilitat general del Col·legi.
  
h) Proposar a l'aprovació del ple de la Junta de Govern, per a ser elevat a l'Assemblea General, les inversions i disposicions del patrimoni col·legial que s'estimen procedents.
  
i) Establir la quantia de quotes, tant ordinàries com extraordinàries, que han d'abonar els col·legiats, així com les altres càrregues que s'estimen procedents, les quals se sotmetran al ple de la Junta de Govern, prèviament a sotmetre-les, quan calga, a l'Assemblea General.
  
j) Establir les tarifes o quotes per emissió de certificats, impresos, receptes, formularis, informes, i quantes labors realitze el col·legiat.
  
k) Proposar a la Junta de Govern les modificacions dels reglaments vigents al Col·legi i dels presents Estatuts, que s'estimen pertinents, per a la seua submissió a l'aprovació de l'Assemblea General, quan calga.
  
CAPÍTOL IV
  
Facultats dels càrrecs de la Junta
  
Article 41. Facultats del president:
  
a) El president vetlarà, dins de l'àmbit territorial del Col·legi, pel compliment de les prescripcions reglamentàries i dels acords que adopte l'Assemblea General o la Junta de Govern.
  
b) Ostentar a tots els efectes la representació legal del Col·legi, i comparéixer en el seu nom en tots els organismes de tipus administratiu, judicial i de qualsevol ordre, i estarà facultat, sense necessitat de cap altre acord, per designar advocats i procuradors que ostente la representació i defensa dels interessos del Col·legi i dels col·legiats.
  
c) Convocar, presidir i dirigir les sessions de l'Assemblea General i la Junta de Govern, tant en ple com en Comissió Permanent, siguen sessions ordinàries i extraordinàries, i subscriure l'acta corresponent.
  
d) Autoritzar els informes, convocatòries i comunicacions que es dirigisquen als col·legiats, i a totes les autoritats, corporacions o persones particulars o jurídiques.
  
e) Autoritzar, amb el tresorer, els comptes bancaris del Col·legi, les imposicions i els talons, xecs o reintegraments que se'n facen.
  
f) Visar tots els certificats i escrits expedits per la Secretaria del Col·legi.
  
g) Autoritzar, juntament amb el tresorer, els lliuraments i ordres de pagament, així com els llibres de comptabilitat.
  
h) Nomenar les seccions acordades pel ple de la Junta Directiva i les persones que es nomenen per a formar part d'aquestes.
  
i) Autoritzar els pagaments, a càrrec dels fons del Col·legi, i haurà de firmar mancomunadament el tresorer.
  
Article 42. Facultats del vicepresident
  
Correspon al vicepresident assistir i substituir en casos d'absència, malaltia o mort al president, i exercir quantes funcions li conferisca aquest, d'acord amb les seues competències.
  
Article 43. Facultats del secretari
  
Independentment de les altres funcions que es deriven dels presents Estatuts, de les disposicions vigents i de les ordres emanades de la Presidència, correspon al secretari:
  
a) Redactar i remetre les convocatòries per a les distintes reunions dels òrgans del Col·legi.
  
b) Redactar actes de totes les reunions de l'Assemblea General, de la Junta de Govern, en comissió permanent o en Ple, ordenant la seua transcripció al llibre corresponent, una vegada aprovada, amb el vistiplau del president.
  
c) Custodiar i portar els llibres i arxius, registres, fitxers i expedients del Col·legi i dels col·legiats.
  
d) Custodiar i tenir cura de l'anotació del registre dels llibres d'entrades i eixides de tot tipus d'oficis, comunicacions i escrits.
  
e) Firmar amb el president els escrits que emanen dels distints òrgans del Col·legi.
  
f) Expedir, amb el vistiplau del president, els certificats que siguen procedents, i tenir cura de l'abonament de la taxa corresponent.
  
g) Confeccionar la memòria de les activitats dels distints òrgans del Col·legi, en cada exercici, i llegir-la davant de l'Assemblea General.
  
h) Organitzar i dirigir les oficines del Col·legi, d'acord amb els seus estatuts i serà responsable de la seua marxa i del personal.
  
i) Totes les altres que li assigne la Junta de Govern.
  
h) Convocar, per ordre del president, les reunions de la Junta de Govern i de l'Assemblea General.
  
Article 44. Facultats del vicesecretari
  
El vicesecretari, conforme acorde la Junta de Govern, auxiliarà en el treball el secretari, i assumirà les seues funcions en cas d'absència, malaltia, abstenció, recusació o vacant, sense necessitat de justificació davant de tercers.
  
Article 45. Facultats del tresorer-comptador
  
Correspon al tresorer-comptador:
  
a) Portar, autoritzar els llibres d'ingressos i despeses i, en general de comptabilitat del Col·legi, amb el vistiplau del president.
  
b) Autoritzar i ordenar tots els pagaments que haja de realitzar el Col·legi, amb la confirmació del president.
  
c) Lliurar tota classe de rebuts, quotes, taxes i altres que hagen de ser abonats al Col·legi.
  
d) Preparar els pressupostos per a cada exercici anual i la liquidació del pressupost de l'exercici anterior i els comptes de despeses i ingressos anuals, i retre compte d'aquestes a l'Assemblea General.
  
e) Confeccionar l'inventari de mobles, béns i efectes del Col·legi, i retre compte d'això a la Junta de Govern.
  
f) Dirigir tota la comptabilitat del Col·legi amb l'aprovació de la Junta de Govern.
  
Article 46. Facultats dels vocals
  
Corresponen als vocals, a més de les substitucions que s'indicaren en articles posteriors, exercir totes les comissions, activitats o comeses que li siguen assenyalats per l'Assemblea General, la Junta Directiva o el president, i informar aquests del seu resultat.
  
CAPÍTOL V
  
De l'Assemblea General
  
Article 47. Naturalesa jurídica
  
L'Assemblea General de col·legiats és l'òrgan que comprén tots els membres del Col·legi reunits, i assumeix la màxima autoritat dins d'aquest, i com tal obliga en els seus acords tots els col·legiats, fins i tot els absents, dissidents i abstinguts.
  
Article 48. Classes d'assemblea. Quòrum d'assistència i convocatòria
  
1. L'Assemblea General se celebrarà ordinàriament, una vegada a l'any, o extraordinàriament, quan ho sol·licite, per escrit, un vint per cent dels col·legiats, o quan les circumstàncies ho aconsellen a juí del president, la Junta de Govern o la Comissió Permanent.
  
2. Perquè l'assemblea puga celebrar-se vàlidament, caldrà, en primera convocatòria, la meitat més un del cens col·legial; en segona convocatòria, quedarà constituïda la Junta per qualsevol que siga el nombre d'assistents i els acords es prendran per majoria simple de vots emesos, excepte que per a determinats acords s'assenyale un quòrum especial.
  
Sense perjuí de quòrum d'assistència especials establits en aquests Estatuts per als supòsits de segregació, fusió, liquidació del Col·legi i per a qualsevol reforma dels Estatuts s'exigirà un quòrum d'assistència del 75%, com a mínim, de col·legiats en actiu, i si no es reuneix aquest quòrum, se celebrarà nova Junta dins de les 24 hores següents a la primera convocatòria, en què es necessitarà un quòrum del 30% de col·legiats; en aquest cas, per adoptar l'Acord de quantificació caldrà el vot favorable dels dos terços dels col·legiats presents.
  
3. La convocatòria serà feta per escrit, pel secretari, amb el vistiplau del president i haurà d'incloure el dia, l'hora i el lloc per a la reunió, i es fixaran les corresponents a la primera i segona convocatòria i l'ordre del dia, en què, figurarà com a últim punt ?precs i preguntes?. La convocatòria serà remesa amb quinze dies d'antelació com a mínim als col·legiats, excepte que es tracte d'una reunió acordada amb caràcter d'urgència, en aquest cas serà suficient amb quaranta-vuit hores.
  
4. En l'assemblea es tractaran únicament els temes que figuren en l'ordre del dia sense perjuí que, en l'últim capítol es recomanen a la Junta de Govern i/o a la Comissió Permanent l'estudi d'aquells que es consideren necessaris.
  
Article 49. Llibre d'actes
  
De cada reunió que celebren tant l'Assemblea General com la Junta de Govern, siga en ple o en Comissió Permanent, s'estendrà la corresponent acta, que serà inscrita en un llibre que, amb aquesta finalitat, hi haurà en la Secretaria, i serà custodiat pel secretari.
  
CAPÍTOL VI
  
Competències de l'Assemblea General i Moció de Censura
  
Article 50. Competències
  
L'Assemblea General serà competent per:
  
a) Aprovar, si escau, la memòria i l'actuació de la Junta de Govern, de què donarà lectura el secretari.
  
b) Aprovar, si procedeix, el pressupost de despeses i ingressos per a l'exercici següent.
  
c) Aprovar, si escau, la liquidació del pressupost de l'exercici anterior, i els comptes de despeses i ingressos així com la comptabilitat general del Col·legi.
  
d) Ratificar quants acords haja adoptat la Junta de Govern i que necessiten de tal aprovació conforme als estatuts que precedeixen.
  
e) Censurar l'actuació de la Junta de Govern en la seua totalitat, o de qualsevol dels seus components, quan escaiga.
  
f) Modificar els Estatuts Socials.
  
g) Aquelles altres que se'ls sotmeten a examen.
  
Article 51. Vot de censura
  
L'Assemblea General podrà exigir la dimissió de la Junta de Govern, mitjançant l'adopció del vot de censura. La petició haurà de ser subscrita almenys pel trenta per cent dels col·legiats, i expressar amb claredat les raons en què es basa.
  
Perquè prospere el vot de censura, hauran d'emetre un vot favorable els dos terços dels membres de l'Assemblea. Si hi ha aquesta majoria qualificada, la Junta de Govern cessarà en el seu mandat, s'obrirà un procés electoral dins de l'Assemblea, i es constituirà interinament una Gestora d'Edat, composta de cinc membres de l'Assemblea, tres dels quals hauran de ser els de major edat i els altres dos, els de menor edat.
  
Durant el període de temps que mitjance des de l'adopció del vot de censura fins a la presa de possessió de la nova Junta de Govern, la Gestora d'Edat assumirà les funcions que a la Junta de Govern els confereixen els presents Estatuts.
  
TÍTOL IX
  
Eleccions
  
CAPÍTOL I
  
Principis electorals i condicions d'elegibilitat
  
Article 52. Principis electorals
  
El president i els altres càrrecs de la Junta de Govern seran elegits en votació directa i secreta en què podran participar, com a electors, tots els col·legiats i com elegible aquells electors amb o sense exercici professional obert en l'àmbit del Col·legi i que siguen espanyols o d'algun país de la Unió Europea si té reconegut tal dret, d'acord amb la legislació comunitària i espanyola i que no estiguen sotmesos en cap de les següents situacions:
  
a) Estar condemnats per sentència ferma que comporte la inhabilitació o suspensió per a càrrecs públics, mentre aquestes subsistisquen.
  
b) Haver sigut disciplinàriament sancionats en qualsevol col·legi d'odontòlegs i estomatòlegs, mentre no hagen sigut rehabilitats.
  
c) No podran optar a ser candidats aquells que no estiguen al dia amb les seues quotes col·legials.
  
d) No podran optar a ser candidats aquells que es troben sotmesos al règim d'incompatibilitats establides legalment
  
e) Totes les condicions d'elegibilitat hauran de ser complides en l'últim dia del termini de presentació de candidatures.
  
Article 53. Llista de candidats
  
Les candidatures als càrrecs de la Junta de Govern es presentaren en llistes tancades que seran votades globalment.
  
Cap proposant no podrà realitzar més d'una proposta per a cada càrrec.
  
El període de mandat dels membres de la Junta de Govern serà de quatre anys, i podran ser reelegits o optar a un altre càrrec els qui l'exercisquen.
  
Els recursos que s'interposen en el procés electoral o contra el seu resultat, davant de la Junta Electoral, seran admesos en un únic efecte i no suspendran la votació, proclamació i possessió dels elegits, excepte quan així s'acorde amb causes excepcionals mitjançant resolució expressa i motivada.
  
CAPÍTOL II
  
Convocatòria. Mesa electoral. Proclamació de candidats,
  
 propaganda i votació
  
Article 54. Convocatòria
  
La convocatòria per a les eleccions dels membres de la Junta de Govern, correspondrà al seu ple i haurà d'assenyalar els terminis per a la presentació de candidatures, establir un terme no inferior a vint dies naturals per a la presentació de candidatures, la data de la votació i la formació del cens electoral.
  
La convocatòria designarà, a més a més, la Mesa Electoral que tindrà com a missió dur a terme tot el procés electoral, vigilant l'exacte compliment dels terminis i requisits previstos, resolent tots els recursos que es presenten, subscrivint les actes necessàries.
  
Article 55. Mesa Electoral
  
La Mesa Electoral es constituirà el dia i l'hora que assenyale la convocatòria i estarà composta per un president, que serà un membre de la Junta de Govern no candidat, i per dos col·legiats en actiu, com a vocals, que seran els dos de més recent incorporació, així com el secretari de la Junta de Govern, si tampoc no és candidat, o un altre membre d'aquesta, si fa el cas. Es nomenaran així mateix els suplents de la respectiva mesa.
  
Si no hi ha membres de la Junta de Govern per a constituir la Mesa en la forma establida en l'apartat anterior, serà substituït pel col·legiat en actiu de major edat que designe la Junta Directiva.
  
Els membres de la Mesa Electoral no podran ser candidats en aqueixes eleccions.
  
La Mesa Electoral, estendrà acta de l'acceptació del seu càrrec i de cada una de les reunions fins que aquestes hagen conclòs, i proclamar els elegits.
  
Article 56. Proclamació de candidats
  
Al dia següent de l'expiració del termini per presentar candidatures, reunida la Mesa Electoral, proclamarà la relació dels candidats que reunisquen les condicions d'elegibilitat, i estendrà acta en què constaran, motivadament, les causes d'exclusió de candidat. Si hi ha un sol candidat vàlid per a un càrrec, serà proclamat electe sense més. La llista es publicarà al tauler d'anuncis del Col·legi.
  
En el mateix dia, o al següent de la publicació de les candidatures proclamades al tauler d'anuncis, els candidats que no hagueren sigut acceptats podran presentar escrit d'al·legacions en què impugnen la seua exclusió, sol·liciten la modificació de l'acord i la seua admissió com a candidat; la Mesa Electoral resoldrà en el termini de dos dies següents, inserint-los en la llista, si la resolució és favorable o denegant-ho definitivament, sense perjuí que les persones afectades puguen formular els recursos establits en aquests Estatuts.
  
Aprovades les candidatures, els admesos podran designar, mitjançant escrit dirigit a la Mesa, interventor per a elecció, qui tindrà dret a participar, una vegada acceptat el nomenament, en tots els actes electorals, presentar les reclamacions, recursos i al·legacions que estime pertinents, i firmar les actes que s'estenguen.
  
Article 57. Propaganda electoral
  
Els candidats podran realitzar les activitats i propaganda electoral que estimen pertinents, sempre que no suposen descrèdit o falta de respecte personal als altres candidats, o atempten directament contra aquests Estatuts, els del Consell General, Autonòmic, o el Codi Deontològic Professional. El trencament d'aquesta obligació motivarà la seua exclusió com a candidat, oïda la Comissió Deontològica del Col·legi. L'acord d'exclusió podrà ser impugnat en la mateixa forma expressada en l'article 55. La Mesa Electoral, a càrrec del Col·legi, serà l'encarregada d'emetre les paperetes electorals i els sobres per al vot, tant directe com per correu, úniques vàlides per al procés electoral.
  
Les paperetes seran iguals i contindran tots els candidats.
  
Article 58. Votació
  
L'acte electoral se celebrarà el dia i lloc assenyalats en la convocatòria, des de les 10,00 a les 20,00 hores. El vot no serà delegable.
  
Es tindrà en compte:
  
1. El vot podrà ser emés personalment, el dia de l'elecció, o per correu certificat mitjançant les paperetes en la forma dita en l'article anterior.
  
2. En el supòsit de vot per correu, el col·legiat que desitge utilitzar aquest procediment haurà de sol·licitar-lo per escrit al Col·legi i s'utilitzarà la papereta oficial convenientment doblegada en el sobre també oficial remesos ambdós pel Col·legi, sense cap anotació. El sobre així tancat amb el vot en l'interior s'introduirà, alhora, en un altre de major grandària en què s'adjuntarà escrit firmat pel col·legiat dirigit a la Mesa Electoral en què expresse el seu desig d'emetre el vot per correu, acompanyat de fotocòpia del seu document nacional d'identitat i carnet col·legial; s'haurà d'enviar per correu certificat i en el sobre haurà de constar ?conté vot per a l'elecció de Junta Directiva de l'Il·lustre Col·legi Oficial d'Odontòlegs i Estomatòlegs de la província de Castelló?. Aquest sobre tindrà entrada a la Secretaria del Col·legi amb vint-i-quatre hores com a mínim d'antelació a l'inici de la votació. El secretari de la Mesa Electoral custodiarà els sobres, sense obrir-los, per a posar-los a disposició de la Mesa en el moment d'iniciar-se la votació en què es procedirà a la seua obertura i a depositar els vots a l'urna a l'acabament de l'elecció individual. Els sobres que arriben a la Secretaria del Col·legi després del termini assenyalat en el paràgraf anterior, seran destruïts sense obrir-los, i es farà constar en l'acta la incidència amb tot detall.
  
3. A l'hora i lloc previst per a la votació serà instal·lada una urna per la Mesa Electoral, i al lloc on s'assegure la intimitat de la votació, es disposaran les paperetes oficials que seran utilitzades pels votants, els qui les introduiran personalment a l'urna, prèvia la seua identificació davant de la Mesa.
  
4. La Mesa resoldrà totes les incidències que succeïsquen durant la celebració de l'acte.
  
5. El vot personal anul·larà l'emés per correu, per la qual cosa, la Mesa Electoral comprovarà en el llistat de col·legiats aquesta circumstància prèviament a introduir els vots per correu.
  
6. Finalitzada la votació es procedirà seguidament a l'escrutini dels vots emesos. Es declararan nul·les les paperetes que continguen expressions alienes a la votació, o estiguen ratllades o esmenades, o es vote per persona no candidata. Igualment aquelles que siguen distintes a les editades per la Mesa Electoral.
  
En cap cas es podrà anul·lar parcialment una papereta.
  
7. Del desenrotllament de la votació i el resultat de l'escrutini s'estendrà acta que serà firmada per tots els membres de la Mesa i els interventors que estiguen presents en l'escrutini. Una còpia de l'acta s'inserirà al tauler d'anuncis del Col·legi.
  
8. Si es produeix empat a vots s'haurà de convocar nova votació i en el cas que persistisca l'empat serà proclamada la candidatura el president de la qual tinguera major antiguitat com a col·legiat i si és la mateixa, el de major edat.
  
9. Dins de les quaranta-vuit hores següents a la proclamació d'elegits podrà per escrit impugnar-se la totalitat de l'acte electiu o sol·licitar les correccions d'errors comesos. La Mesa Electoral resoldrà en el termini de dos dies següents la impugnació accedint o denegant el sol·licitat. En el primer cas, podrà invalidar-se, si escau, l'elecció convocant-la novament dins dels quinze dies següents, o realitzant en tot cas les correccions que no afecten el fons de l'elecció. En cas de denegació de la impugnació, podran ser utilitzats pels recurrents els recursos en la forma establida en aquests Estatuts.
  
10. Transcorreguts els terminis previstos sense impugnació o resolta definitivament l'elecció la Junta Directiva cessant, en el termini de quinze dies, expedirà els corresponents nomenaments que hagen obtingut la majoria de vots, comunicant-los al Consell General, a la Comunitat Autònoma i al Consell de Col·legis d'Odontòlegs i Estomatòlegs de València.
  
CAPÍTOL III
  
Presa de possessió i cessament de la Junta de Govern
  
Article 59. Presa de possessió
  
Dins dels trenta dies des de l'elecció, la nova Junta de Govern prendrà possessió i es redactarà la corresponent acta, que formen els membres ixents i entrants.
  
Article 60. Cessament
  
Els càrrecs de la Junta Directiva cessaran per les causes següents:
  
a) Expiració del termini per al qual van ser elegits.
  
b) Renúncia de l'interessat
  
c) Nomenament per a un càrrec del Govern central o autonòmic, o de les distintes administracions públiques, siga central, autonòmica, local o institucional.
  
d) Condemna per sentència ferma que comporte inhabilitació per a càrrecs públics.
  
e) Sanció disciplinària per falta greu o molt greu imposada pel Col·legi en virtut del corresponent expedient.
  
f) Pèrdua de la condició de l'elegibilitat d'acord amb els presents Estatuts.
  
g) Baixa per malaltia incapacitant per temps superior a sis mesos.
  
h) Per mort.
  
i) Aprovació de la moció de censura regulada en l'article 50.
  
Article 61. Vacants
  
En el supòsit de produir-se el cessament de qualsevol dels càrrecs directius en la forma dita en l'article anterior, s'observarà el següent:
  
1. El president serà substituït pel vicepresident, qui exercirà el càrrec fins a nou nomenament. El secretari, pel vocal més jove de la Junta, i el tresorer, pel de major edat dels vocals.
  
2. Immediatament es convocarà eleccions per a cobrir el càrrec, pel temps que reste fins a la pròxima elecció, en la forma establida en els articles precedents, si queda més de la meitat del període de mandat. Si per la brevetat del període que queda fins a la nova elecció estatutària s'entén innecessari produir un procés electoral, així ho acordarà la Junta de Govern, en resolució motivada que haurà de ser ratificada en la primera junta general que se celebre.
  
3. Si es produeix el cessament de la meitat més un dels membres de la Junta de Govern, haurà de convocar-se a eleccions generals pel període de temps que quede fins a les eleccions estatutàries.
  
TÍTOL X
  
Règim jurídic de les clíniques dentals
  
CAPÍTOL ÚNIC
  
Article 62. Normes administratives
  
L'exercici professional per compte propi s'efectuarà en un consultori o clínica dental, que estarà instal·lat en un local tancat, que reunisca les condicions regulades en el Decret 10/86, de 17 de març o qualsevol altra norma autonòmica o local.
  
Article 63. Anunci de la clínica
  
Tota clínica dental haurà de tenir a la porta d'entrada al local, un rètol de sis-cents centímetres quadrats com a màxim, en què conste, nom i cognoms del col·legiat, i el seu número de col·legiació, amb la titulació que tinga, a més a més de figurar la llegenda «clínica dental» o una altra semblant acceptada per la Junta de Govern.
  
En l'interior de la clínica i a la vista del públic haurà de figurar el títol original o fotocòpia autentificada d'aquest, i l'acreditatiu de la col·legiació amb el certificat d'inspecció del Col·legi, per a obertura de la clínica.
  
Article 64. Fitxer
  
En cada clínica dental haurà d'haver un arxiu en què figure una fitxa per cada pacient tractat en aquesta, que haurà de conservar-se almenys cinc anys.
  
En la fitxa s'indicaran, com a mínim, les següents dades: nom i cognoms del pacient, adreça i telèfon, característiques i antecedents mèdics especials del pacient, diagnòstic previ, pla de tractament, data de les visites efectuades amb indicació del treball efectuat i honoraris percebuts.
  
Hi haurà un expedient en què conste tot l'historial clínic del pacient.
  
Article 65. Casos de tramesa del fitxer de pacients al Col·legi
  
En el supòsit de traspàs de la clínica dental a un altre col·legiat, es farà entrega a aquest del fitxer i expedients mèdics que posseïsca el transmetent.
  
Al tancament d'una clínica dental el Col·legi conservarà el fitxer durant un període mínim de cinc anys.
  
Article 66. Obertura de clínica
  
L'obertura de clínica dental necessitarà un informe favorable de la Junta de Govern, prèvia autorització administrativa.
  
El Col·legi inspeccionarà si reuneix els requisits necessaris per a la seua obertura, i retrà compte a l'ajuntament i a la delegació de Sanitat del resultat de la visita.
  
Article 67. Direcció i organització de la clínica dental
  
Les consultes dentals estaran necessàriament organitzades, gestionades i ateses directament i personalment per un odontòleg o estomatòleg.
  
En cas d'absència del col·legiat, la clínica romandrà tancada, excepte que un professional col·legiat quede a càrrec d'aquesta, i s'haurà de comunicar la circumstància en tot cas al Col·legi.
  
Article 68. Traspàs de clínica
  
El col·legiat, o els seus hereus a la mort d'aquest, tindran dret a traspassar la seua clínica dental a un altre professional col·legiat, prèvia comunicació a la Junta de Govern.
  
Article 69. Inspeccions de clíniques
  
La Junta de Govern podrà acordar posteriors inspeccions de les clíniques dentals obertes al públic, quan ho estimen necessari, o hi haja constància o indicis d'incompliment de les normes d'aquests Estatuts, la comesa de qualsevol falta contra la deontologia professional, o es reba qualsevol denúncia de fets perseguibles.
  
La Junta de Govern determinarà les persones i la forma en què la inspecció es realitzarà. Del seu resultat donaran compte a la Junta de Govern que, en Ple, resoldrà el pertinent.
  
Constituïx falta greu no permetre l'accés i la inspecció mencionada en aquest article.
  
TÍTOL XI
  
Règim econòmic del Col·legi
  
CAPÍTOL I
  
Dels pressupostos i comptabilitat
  
Article 70. Preparació dels pressupostos
  
Els pressupostos anuals i la liquidació de l'exercici anterior seran preparats redactats i presentats pel comptador-tresorer, amb el vistiplau del president i, prèviament a presentar-se davant de l'Assemblea General seran aprovats per la Junta de Govern en Ple.
  
Article 71. Aprovació dels pressupostos
  
L'Assemblea General de col·legiats aprovarà els pressupostos anuals de l'entitat per a l'exercici següent i la liquidació del pressupost de l'any anterior, sobre ingressos i despeses, en l'assemblea ordinària.
  
Així mateix, l'Assemblea General aprovarà les quotes i totes les exaccions que siguen necessàries per afrontar les despeses d'administració i complir els fins i funcions que competeixen al Col·legi.
  
Article 72. Comptabilitat col·legial
  
Els llibres de comptabilitat, els pressupostos i tots els suports que justifiquen les despeses i ingressos del Col·legi, estaran arxivats al Col·legi, i sota la custòdia del tresorer-comptador.
  
CAPÍTOL II
  
Dels recursos econòmics
  
Article 73. Dels recursos ordinaris
  
Constitueixen recursos ordinaris del Col·legi els següents:
  
a) Les quotes d'incorporació al Col·legi i les de registre i certificat de les habilitacions d'odontòlegs i estomatòlegs d'altres col·legis.
  
b) L'import de la quota ordinària, fixes o variables, així com les derrames i pòlisses col·legials establides per la Junta de Govern, i les quotes extraordinàries que aprova la Junta General
  
c) Els rendiments de qualsevol naturalesa que produïsquen les activitats, béns o drets que integren el patrimoni del Col·legi, així com els rendiments dels fons depositats en els seus comptes.
  
d) Els drets que establisca la Junta de Govern per emissió d'informe, dictàmens, regulació d'honoraris, emissió de laudes de mediació, o per la prestació de serveis semblants per part del Col·legi.
  
e) Els drets que s'establisquen per la venda de certificats oficials, receptes o impresos d'ús obligatori per part dels col·legiats.
  
f) Els drets que fixe la Junta de Govern per expedició certificats.
  
g) Els drets obtinguts per publicacions, revistes, cursos o qualsevol activitat compresa dins de les funcions del Col·legi.
  
h) Qualsevol altre concepte que legalment procedira.
  
Article 74. Dels recursos extraordinaris
  
Constituiran recursos extraordinaris del Col·legi els següents:
  
a) Les subvencions o donatius que siguen concedits al Col·legi per l'Estat o corporacions oficials, entitats o particulars.
  
b) Els béns i drets de tota classe que per herència, llegat o un altre títol passen a formar part del patrimoni del Col·legi.
  
c) Les quantitats que per qualsevol concepte corresponga percebre al Col·legi quan administre, complint algun encàrrec temporal o perpetu, fins i tot cultural o benèfic, determinades béns o rendes.
  
d) Qualsevol altre que legalment procedira.
  
TÍTOL XII
  
Règim administratiu i personal del Col·legi
  
CAPÍTOL I
  
Règim administratiu
  
Article 75. Carnet col·legial
  
Tot col·legiat, des del moment de la seua incorporació al Col·legi, rebrà el carnet que li acredita com a tal, amb el seu número col·legial, expedit pel secretari amb el vistiplau del president, en què figurarà la firma del col·legiat i la seua fotografia. Així mateix, rebrà certificat d'acord d'admissió.
  
Article 76. Expedient personal
  
També des del moment de la seua col·legiació, s'obrirà l'expedient personal de cada col·legiat, en què es faran constar la sol·licitud per a l'alta col·legial, i la tramitació fins a la seua admissió. S'hi faran constar quantes vicissituds referents al col·legiat succeïsquen durant el seu exercici professional.
  
Article 77. Talonaris de receptes, impresos i certificats
  
Així mateix, des del moment de la seua incorporació al Col·legi, el col·legiat tindrà dret que se li entreguen talonaris de receptes odontoestomatològiques que haja aprovat i confeccionat el Col·legi. Igualment, impresos per a certificat, i el certificat d'aprovació per a la seua clínica dental.
  
Article 78. Revista del Col·legi i altres publicacions
  
El Col·legi podrà editar una revista oficial pròpia o bé col·laborar amb la revista del Col·legi de la Comunitat, i incloure en aquesta totes les disposicions oficials, qüestions professionals, notícies d'interés, etc., així com els treballs científics que per la seua importància meresquen ser coneguts pels col·legiats.
  
Article 79. Premis i distincions
  
El Col·legi podrà establir premis i distincions encaminades al reconeixement de valors professionals o serveis rellevants prestats al Col·legi, a la societat en el marc dels fins col·legials. Dits premis i distincions seran regulats pels seus Estatuts particulars.
  
CAPÍTOL II
  
Personal del Col·legi
  
Article 80. Personal executiu i laboral
  
1. La Junta de Govern podrà contractar el personal que estime necessari per al seu correcte funcionament i compliment dels seus fins.
  
2. A les ordres directes del secretari de l'Il·lustre Col·legi d'Odontòlegs i Estomatòlegs de Castelló, correspondrà la distribució del treball entre el personal laboral.
  
Article 81. Assessoria jurídica
  
1. La Junta de Govern comptarà amb la corresponent assessoria jurídica, que determine la Junta de Govern.
  
2. L'Assessoria Jurídica tindrà cura de l'adequació a dret de les resolucions, expedients i actuacions en general dels respectius òrgans i, amb aquesta finalitat, emetrà els informes o dictàmens que procedisquen.
  
Article 82. Altres assessors
  
La Junta de Govern podrà contractar personal assessor en diverses qüestions.
  
TÍTOL XIII
  
Modificació de l'àmbit territorial del Col·legi
  
 i dissolució
  
CAPÍTOL I
  
Modificació de l'àmbit territorial del Col·legi
  
Article 83. Fusió i absorció
  
Per poder modificar l'àmbit territorial del Col·legi per unió o fusió amb un o altres de la mateixa professió, així com l'absorció pel Col·legi d'altres preexistents, sempre que cap d'aquests no ultrapasse l'àmbit de la Comunitat Valenciana, caldrà l'acord majoritari de l'Assemblea. Haurà d'obtindre's l'aprovació per Decret del Govern Valencià, previ informe del Consell Valencià de Col·legis Professionals d'Odontòlegs i Estomatòlegs.
  
Article 84. Segregació
  
La modificació de l'àmbit territorial del Col·legi per segregació haurà de ser pres per acord majoritari de l'Assemblea i aprovat per Decret del Govern Valencià, previ informe del Consell Valencià de Col·legis Professionals d'Odontòlegs i Estomatòlegs.
  
CAPÍTOL II
  
Dissolució i liquidació del Col·legi
  
Article 85. Dissolució
  
L'acord de dissolució es prendrà per acord de l'Assemblea General i haurà de ser aprovat per llei del Govern Valencià, previ informe del Consell Valencià de Col·legis Professionals d'Odontòlegs i Estomatòlegs.
  
Article 86. Liquidació